b'\n_START_ARTICLE_\nJarkko Ala-Huikku\n_START_SECTION_\nUra\n_START_PARAGRAPH_\nKreikkalais-roomalaisella tyylill\xc3\xa4 painineen Ala-Huikun paras saavutus oli EM-kulta 60-kiloisten sarjassa Tampereen EM-kisoista 2008, miss\xc3\xa4 h\xc3\xa4n voitti loppuottelussa moninkertaisen maailman- ja Euroopan-mestarin sek\xc3\xa4 olympiavoittajan Armen Nazarjanin. Vuoden 2007 EM-kisoissa Sofiassa h\xc3\xa4n sijoittui samassa sarjassa pronssille. Bakun MM-kilpailuissa 2007 h\xc3\xa4n sijoittui viidenneksi. Lis\xc3\xa4ksi h\xc3\xa4n oli junioreiden MM-kilpailuissa 58 kg:n sarjassa nelj\xc3\xa4s Bukarestissa 1999 ja pronssilla samassa sarjassa seuraavana vuonna Nantes\xc2\xb4ssa. Opiskelijoiden MM-kisoissa Ala-Huikku oli 60 kg:n sarjassa kolmas Edmontonissa vuonna 2002. H\xc3\xa4n voitti miesten Suomen mestaruuden 58 kg:n sarjassa Oulussa vuonna 2000, 60 kg:n sarjassa Lahdessa 2007 sek\xc3\xa4 66 kg:n sarjassa Tampereella 2009. _NEWLINE_Vuonna 1986 painiharrastuksen aloittanutta Ala-Huikkua valmensivat Seppo Yli-Hannuksela ja Juha Lappalainen. Seuratasolla h\xc3\xa4n edusti Ilmajoen Kisailijoita ja Bundesliigassa SV Siegfried Hallbergmoosia. Vuoden p\xc3\xa4\xc3\xa4tavoitteeksi ilmoitetuissa vuoden 2008 olympialaisissa Ala-Huikku k\xc3\xa4rsi selke\xc3\xa4n tappion kirgisialaisvastustajaa Ruslan Tjumenbajevia vastaan, joka voitti silloin olympiapronssia. Lontoon kes\xc3\xa4olympialaisissa 2012 Ala-Huikku korvasi loukkaantuneen Matti Kettusen, mutta h\xc3\xa4visi ensimm\xc3\xa4isess\xc3\xa4 ottelussaan ollen lopputuloksissa 16:s. Tammikuussa 2013 Ala-Huikku ilmoitti lopettavansa kilpapainijanuransa. Syyksi h\xc3\xa4n ilmoitti motivaationsa sammuneen vastoink\xc3\xa4ymisten my\xc3\xb6t\xc3\xa4._NEWLINE_Koulutukseltaan Ala-Huikku on liikunnanohjaaja ja urheilutoimittaja. Ala-Huikun kirjoittama Marko Yli-Hannukselan el\xc3\xa4m\xc3\xa4kerta Marko Yli-Hannuksela \xe2\x80\x93 Master Sporta valittiin vuoden 2013 urheilukirjaksi. Kirjan pohjalta tehtiin my\xc3\xb6s dokumentti, Marko Yli-Hannuksela -maailman paras._NEWLINE_Ala-Huikku ty\xc3\xb6skentelee urheilutoimittajana ja -selostajana Yle Urheilussa.'